बच्चे के पानी भरने पर दबंगों ने पीटा, बचाने आए माता-पिता भी घायल

नई दिल्ली (धर्मेंद्र डागर). दिल्ली में किसी को अछूत कहकर नल से पानी भरने की बात पर सिर फोड़ दिया जाए तो यकीन करना मुश्किल है। लेकिन ऐसा एक मामला उत्तरी दिल्ली के बुराड़ी थाना इलाके में सामने आया है। यहां गली में लगे हैंडपंप से पानी भरने पर एक 9 साल के बच्चे की पिटाई कर दी गई। बच्चे को बचाने आई मां पर भी दबंगों ने लोहे की रॉड से हमला किया। जिससे उसके हाथ में फ्रैक्चर हो गया। पिता बचाने आए तो बदमाशों ने रॉड से सिर फोड़ डाला। पीड़ित की पहचान बबिता देवी के रूप में हुई है।

कोर्ट के हस्तक्षेप के 41 दिन बाद पुलिस ने आईपीसी की धारा 323/341/325/506/34 के तहत मामला दर्ज कर जांच कर रही है। बबिता देवी गली नंबर-8, ए-ब्लॉक, वेस्ट कमल विहार, बुराड़ी में रहती हैं। परिवार में पति गोपाल चौधरी व 3 बच्चे हैं। वह दलित हैं। गोपाल चौधरी मजदूरी करते हैं। बबीता ने बताया 28 मार्च सुबह 9 साल का बेटा गली में लगे हैंडपंप से पानी लेने गया था। तभी दबंगों ने बच्चे की पिटाई कर दी। मां बच्चे को बचाने आई तो दबंगों ने उसके साथ गाली-गलौज किया। विरोध करने पर पिंटू यादव, पन्ना लाल यादव, चंटू यादव, रंजना देवी ने मिलकर उसे मारना शुरू कर दिया। उसके हाथ पर रॉड से मारा जबकि पति का सिर फोड़ दिया।

यहां ऊंची जाति के हैं आप हरिजन है मकान खाली करके जाओ

गोपाल ने बताया कि 2016 में अपना मकान बनाया था। आसपास यादव, ब्राह्मण, ठाकुर सहित अन्य जाति के लोग रहते हैं। इससे पहले दबंग लोग 5 बार मारपीट कर चुके हैं। दबंग कहते हंै कि यहां सभी ऊंची जाति के लोग रहते हैं, इसलिए तुम यहां नहीं रह सकते। यहां से मकान खाली करके चले जाओ, नहीं तो ऐसे ही मारते रहेंगे। यह भी कहते हैं कि बुराड़ी थाना उनकी जेब में है। हम 5 बार फोन कर इन लोगों के खिलाफ शिकायत दे चुके हैं, लेकिन कोई कार्रवाई नहीं हुई है। इसके बाद करीब एक सप्ताह पहले यहां से मकान खाली करके इलाके के संडे मार्किट में किराए पर घर लिया है।